''Dak huwa żball, dak huwa nuqqas ta' għaqal.'' Kien b'dan il-kliem li Dun Rene Camilleri fisser il-kritika tal-Arċisqof għall-Community Work Scheme. Skema li taħt dan il-Gvern tagħti aktar drittijiet lill-ħaddiema minn kemm kienet tagħti taħt amministrazzjoni preċedenti. Żewġt iħdud ilu, ftit ħin wara li l-Kap tal-Oppożizzjoni ħareġ jattakka din l-iskema, l-Arċisqof ukoll ħareġ bil-kritika tiegħu fuq Twitter. Jum wara, il-Ministru responsabbli minn din l-iskema Evarist Bartolo sejjaħ laqgħa mal-Arċisqof, liema laqgħa kienet suċċess tant li l-Arċisqof reġa' għamel tweet oħra li fiha qal li kellu laqgħa tajba mal-Ministru u l-Community Work Scheme tagħti aktar drittijiet lill-ħaddiema, iżda s-surplus li qed tieħu l-General Workers' Union għandu jgħaddi wkoll għand il-ħaddiema. Għal xi raġuni ftit ħin wara fl-istess jum, l-Arċisqof reġa' għamel tweet oħra fejn reġa' enfasizza li l-General Workers' Union m'għandhiex tagħmel qligħ minn din l-iskema. Meta kien qed jikkummenta fuq dawn it-tweets tal-Arċisqof fil-programm Arena, Dun Rene Camilleri qal li meta wieħed jagħmel tweet jibgħat messaġġ li ma jerġax jiġi lura u jkun hemm periklu li tkun għidt xi ħaġa anke jekk mhux preċiża. Skont Dun Rene, hemm mod u mod kif tikkummenta u m'hemmx għalfejn jitkellem l-Arċisqof kull darba. Pereżempju il-Kummissjoni tal-Ambjent fi ħdan il-Knisja wara li eżaminat il-Masterplan ta' Paceville ħarġet il-kritika fuqu. Iżda meta jikkummenta l-Arċisqof innifsu fuq ċerti kwistjonijiet ikun qed iġorr il-Knisja kollha. "Jiena nemmen li f'pajjiż li huwa daqshekk maqsum u polarizzat fuq kollox meta int tkun isqof jew qassis qed titkellem fuq ċerti kwistjonijiet u għandek nofs il-pajjiż iċapċaplek u nofs il-pajjiż urtat ma tridx tkun intelliġenti biex tinduna li qed tagħmel iżjed ħsara milli ġid," qal Dun Rene. Dun Rene Camilleri jgħid li f'pajjiż daqshekk polarizzat fuq ċerti kwistjonijiet u fejn hu ovvju li fuq ċerti kwistjonijiet nofs il-pajjiż ser ikun urtat, ma tridx tkun intelliġenti wisq biex tinduna li qed tagħmel iżjed ħsara milli ġid. Isostni li l-Knisja għandha jkollha ċertu għaqal u għerf biex tikkummenta dwar ċerti affarijiet. "Jien idejjaqni għax qed issir konsistenti u bilfors tiltaqa' ma' nies li jkunu urtati. Jien f'dak is-sens qed ngħid qed issir ħsara," iddikjara l-qassis rispettat. Il-qassis jgħid li l-konsistenza tal-kritika qed turta n-nies u għalhekk qed tagħmel il-ħsara. "Hemm affarijiet li huma worth it tikkummenta fuqhom u hemm affarijiet li ma jistax ikun toqgħod fuqhom ukoll għax imbagħad tispiċċa tikkummenta fuq kollox u titlef il-kredibbiltà tiegħek." L-Arċisqof Charles Scicluna kkummenta fuq diversi temi li kienu meqjusa politiċi bħal pereżempju fuq l-art li ngħatat lill-American University of Malta, b'investiment ta' aktar minn €100 miljun, il-mod kif kien għadda l-messaġġ tiegħu l-Prim Ministru fl-ewwel tas-sena, il-Community Work Scheme u riċentament fuq il-bloger Glenn Bedingfield. Dun Rene jgħid li l-irwol tal-Knisja hi li takkumpanja lill-bniedem u mhux li tkun partit politiku. "Ir-realtà tal-Knisja mhijiex la li tkun partit politiku u lanqas li tkun klabb," qal ċar u tond. L-irwol tal-Knisja skont Dun Rene mhuwiex li tinqafel fis-sagristija u hu tajjeb li tikkummenta fuq affarijiet li għandhom implikazzjonijiet politiċi, iżda dwar każijiet speċifiċi għandu r-riżervi tiegħu. Il-qassis jgħid li mill-bidu tal-ħatra tiegħu, Scicluna insista li mhux ser ikun ostaġġ tal-passat b'referenza għal dak li kien ġara fil-passat f'pajjiżna fi żmien id-dnub il-mejjet. Dan għax fil-passat il-Knsija minħabba dawn iċ-ċirkostanzi ġieli kienet akkużata li ma tkellmitx. Però, skont Dun Rene minkejja li l-Isqof għandu d-dmir li jkun liberu, xorta għandu l-obbligu li jkollu l-prudenza speċjalment meta jikkummenta fuq ċerti affarijiet li hija ovvja li ser jidhru partiġġjani. Waqt il-programm Arena kien intervistat ukoll Father Joe Galea Curmi li hu l-Vigarju Ġenerali tal-Arċisqof Scicluna u jiġi wkoll ħu Edgar Galea Curmi li kien ic-Chief of Staff tal-Eks Prim Ministru Lawrence Gonzi. Il-Vigarju Ġenerali insista li l-Arċisqof iħoss li l-Knisja għandha tipparteċipa bil-kritika. Qal ukoll li minkejja f'ġimgħa waħda faħħar ħames darbiet lill-Gvern permezz ta' tweets fosthom dwar l-amnestija li ngħatat lill-priġunieri fuq direzzjoni tal-Papa, dawn ma nqabdux mill-midja. Skont Galea Curmi, din hija d-direzzjoni anke tal-Papa li jikkummenta fuq il-korruzjoni b'mod iebes ħafna filwaqt li sostna li fil-passat il-Knisja wkoll ikkummentat kontra l-Gvern meta kien hemm il-Partit Nazzjonalista fil-Gvern, iżda semma biss ċirkostanza waħda li ġrat taħt l-Isqof Ġużeppi Mercieca, li kien kontra l-parteċipazzjoni tal-partiti politiċi fil-Kunsilli Lokali.